Martin Donovan

Martin Donovan (født 19. august 1957 i California) er en amerikansk skuespiller og regissør. Donovan skrev manus, var regissør og hadde hovedrollen i filmen Collaborator fra 2011, hvor han spiller en mann som blir tatt som gissel mens han besøker moren sin i barndomshjemmet sitt.

I 1983 flyttet Donovan og kona, skuespillerinnen Vivian Lanko, til New York hvor han tok forskjellige strøjobber før han begynte som skuespiller. De har to sønner sammen og var bosatt i New York i mange år, før de flyttet til Vancouver, Canada. Donovan har hatt ett langt samarbeid med den anerkjente regissøren Hal Hartley, og han opptrådte i flere av Hartleys filmer på 1990-tallet, deriblant Trust (1990), Surviving Desire (1991), Simple Men (1992), Flirt (1993), Amateur (1994), og The Book of Life (1998, hvor han spiller Jesus). Donovan hadde rollen som Peter Scottson, ein DEA-agent i fjorten episoder av TV-serien Weeds, før figuren hans ble skrevet ut av TV-serien. Han ble nominert til SAG Awards for denne rollen. 

Andre gjesteroller i TV-serier var blant annet i Law & Order: Special Victims Unit, CSI: Crime Scene Investigation og The Dead Zone. Donovan har også opptrådt i filmer som Pipe Dream og The Portrait of a Lady. For sin rolle i The Portrait of a Lady ble han tildelt en National Society of Film Critics Award i kategorien beste mannlige birolle. I 2002 ble det produsert en amerikansk versjon av den norske filmen Insomnia med Al Pacino, Martin Donovan og Robin Williams i hovedrollene. Donovan hadde en noe mindre rolle i filmen Agent Cody Banks som ble regissert av Harald Zwart, og med Frankie Muniz og Hilary Duff i hovedrollene. Denne filmen ble sluppet i USA i mars 2003. I 2004 hadde Donovan rollen som pastor og rektor ved en kristen skole i filmen Saved! med blant andre Macaulay Culkin og Patrick Fugit på rollelisten.

I 2005 fikk han en rolle i filmen The Quiet med Edie Falco og Elisha Cuthbert, og i 2007 hadde han en rolle i skrekkfilmen Wind Chill hvor han blant annet spilte mot Emily Blunt og Ashton Holmes. I 2006 fikk Donovan rollen som muldvarp i Secret Service i filmen The Sentinel med blant annet Michael Douglas, Kiefer Sutherland, Eva Longoria og Kim Basinger på rollelisten. I 2009 fikk han en av hovedrollene i The Haunting in Connecticut hvor han spilte mot Virginia Madsen. Av andre filmer han har opptrådt i kan nevnes The United States of Leland, The Opposite of Sex, Living Out Loud, In a Savage Land og Hollow Reed. Donovan hadde en rolle i Shadows and Lies med James Franco og Julianne Nicholson som ble sluppet under Tribeca Film Festival i april 2010. I 2014 spilte han sammen med Josh Holloway, Arnold Schwarzenegger og Sam Worthington i filmen Sabotage.

 Referanser 

 Eksterne lenker 


Kategori:Skuespillere fra USA
Kategori:Regissører fra USA
Kategori:Personer fra Los Angeles